Jenson Button

**Jenson Alexander Lyons Button**, MBE (lahir 19 Januari 1980) ialah seorang pemandu Formula Satu dari England yang kini memandu untuk McLaren. Beliau merupakan Juara Pemandu Dunia Formula Satu musim 2009, ketika memandu untuk Brawn GP.

Button bermula dengan perlumbaan kart pada umur lapan tahun dan mempunyai kadar kejayaan yang baik, sebelum bertanding dalam kejuaraan British Formula Ford dan British Formula Three. Beliau mula beraksi dalam Formula Satu bersama pasukan Williams pada tahun  bersama pasukan Williams. Pada tahun berikutnya, Button menyertai Benetton, yang bertukar nama menjadi Renault pada tahun , dan pada tahun  beliau menyertai BAR. Mereka bertukar nama ke Honda pada tahun 2006, iaitu musim di mana Button memenangi perlumbaan Grand Prix sulungnya di Hungary, selepas 113 perlumbaan. 

Berikutan pengunduran pasukan Honda pada bulan Disember 2008, Button ditinggalkan tanpa kerusi perlumbaan untuk musim 2009, sehinggalah Ross Brawn membeli pengurusan pasukan tersebut pada bulan Februari 2009, dan Button beraksi dengan cemerlang dalam kereta yang dikuasai oleh enjin Mercedes. Beliau kemudiannya memenangi enam daripada tujuh perlumbaan pertama pada musim 2009, dan merangkul Kejuaraan Pemandu Dunia di Grand Prix Brazil, serta hampir mendapat mata dalam kesemua perlumbaan, sekaligus membantu Brawn GP untuk memenangi Kejuaraan Pengeluar Dunia. Pada tahun , beliau menyertai pasukan McLaren, dan menjadi rakan sepasukan dan bekas Juara Dunia, Lewis Hamilton. Selepas menamatkan musim di tempat kelima untuk pasukan pada tahun 2010, Button menamatkan musim  sebagai naib juara. Daripada 242 perlumbaan yang disertai oleh Button, beliau memenangi 15 buah perlumbaan dan mendapat 49 podium.

## Kehidupan awal dan kerjaya
Button dilahirkan pada 19 Januari 1980 di Frome, Somerset dan dibesarkan berdekatan Vobster. Button dinamakan selepas nama rakan bapanya, Erling Jensen, dan menukarkan huruf "e" kepada "o" untuk membezakan ia daripada Jensen Motors. Beliau mendapat pendidikan di Vallis First School, Selwood Middle School dan Frome Community College. Ayahnya ialah bekas pemandu Rallycross, John Button. Selepas ibu bapanya bercerai ketika berusia tujuh tahun, beliau dan tiga kakaknya telah dibesarkan oleh ibu mereka di Frome.
 
Button memulakan kerjayanya dalam sukan kart pada usia lapan tahun, selepas bapanya membelikan sebuah kereta go-kart, dan memulakan kerjayanya dengan baik. Pada tahun 1989, ketika berusia sembilan tahun, beliau mendapat tempat pertama dalam kejuaraan British Super Prix. Beliau memenangi kesemua 34 perlumbaan British Cadet Kart Championship pada tahun 1991, dan memenangi kejuaraan tersebut. Button meneruskan jejak kejayaannya, dan memenangi tiga perlumbaan dalam kejuaraan British Open Kart. Pada tahun 1997, beliau memenangi kejuaraan Ayrton Senna Memorial Cup, dan juga menjadi pemandu termuda untuk memenangi kejuaraan European Super A.
 
Pada usia 18 tahun, Button memenangi kejuaraan Formula Ford British bersama Haywood Racing, dan juga menang dalam Ford Festival Formula di Brands Hatch. Pada akhir tahun 1998, beliau memenangi Anugerah Pemandu Muda Tahunan Autosport McLaren. Hadiahnya termasuk sebuah sesi ujian dalam kereta Formula Satu McLaren Formula Satu, yang diterimanya pada akhir tahun berikutnya. Button bertanding dalam kejuaraan Formula Three British pada tahun 1999, bersama pasukan Promatecme. Beliau menang tiga kali dan menamatkan musim sebagai pemandu rookie yang terbaik, dan ketiga secara keseluruhan. Beliau mendapat tempat kelima dan kedua dalam kejuaraan Marlboro Masters dan Macau Grand Prix masing-masing.

## Kerjaya Formula Satu
### Williams (2000)

Pada akhir tahun 1999, Button menguji bersama pasukan McLaren dan Prost di Silverstone. Selepas Alex Zanardi meninggalkan Williams, sebuah kerusi perlumbaan menjadi kosong dan ketua pasukan, Frank Williams, mengaturkan sebuah ujian *shoot-out* antara Button dan pelumba Formula 3000, Bruno Junqueira, dan akhirnya Button mendapat kerusi perlumbaan tersebut. Oleh itu, Button menjadi pemandu Formula Satu British yang termuda. Bekas pemandu, Gerhard Berger, menyifatkan Button sebagai satu "fenomena", dan ketua pasukan kart beliau, Paul Lemmens, membandingkan Button dengan Ayrton Senna, manakala pengarah teknikal Williams, Patrick Head, berkata Button "amat matang dan pasti akan menjadi seorang bintang pada masa depan". Walau bagaimanapun, ada individu yang ragu-ragu tentang kekurangan pengalaman dan kemampuannya untuk menangani tekanan dalam Formula Satu.
 
Membuat kemunculan sulungnya di Australia, Button terbabas pada sesi latihan dan mendapat tempat kedua terakhir pada pusingan kelayakan. Bagaimanapun, beliau beraksi dengan kukuh dalam perlumbaan dan bersedia untuk mendapat mata kejuaraan sebelum enjin keretanya mengalami kerosakan dengan baki sebelas pusingan. Button mendapat tempat keenam pada perlumbaan berikutnya di Brazil, dan pada masa itu beliau merupakan pemandu termuda untuk mendapat mata kejuaraan dalam Formula Satu. Pada enam perlumbaan pertamanya, Button memulakan perlumbaan di hadapan rakan sepasukan, Ralf Schumacher, sebanyak dua kali, dan beraksi dengan konsisten. Wartawan, David Tremayne, mengambarkan permulaan Button adalah sebuah "impian mana-mana pemilik pasukan". Walau bagaimanapun, Williams bertujuan untuk menggunakan Button hanya sehingga mereka boleh melaksanakan pilihan mereka untuk membeli Juan Pablo Montoya daripada kontraknya di Ganassi Racing. Prestasi Button yang mula menurun, digabungkan dengan kemenangan Montoya pada tahun tersebut di Indianapolis 500, membawa kepada pengumuman Montoya sebagai penganti Button pada pertengahan musim. Williams memilih untuk tidak menjual kontrak Button, dan mempunyai hak untuk memanggil Button untuk berlumba untuk mereka pada tahun 2003. Button kemudiannya menyertai Benetton dalam pinjaman selama dua tahun.

Keputusan kelayakan terbaik Button pada musim ini adalah tempat ketiga, di Grand Prix Belgium di Spa-Francorchamps; dan keputusan perlumbaan terbaiknya adalah tempat keempat di Grand Prix Jerman. Button menamatkan musim ini di tempat kelapan dengan 12 mata (Ralf Schumacher mendapat tempat kelima dengan 24 mata).

### Benetton (2001)

Bagi tahun , Button bekerjasama dengan pemandu berpengalaman, Giancarlo Fisichella, di Benetton, yang baru-baru ini telah dibeli oleh Renault. Beliau mengharungi musim yang suram: kereta Benetton pada tahun tersebut sangat tidak kompetitif dan beliau secara konsistennya diatasi oleh rakan sepasukannya. Beliau mendapat tempat ke-17 dalam Kejuaraan Pemandu dengan hanya 2 mata, dengan keputusan terbaiknya ialah tempat kelima, di Grand Prix Jerman. Prestasi buruknya menyebabkan spekulasi yang beliau akan digantikan sebelum musim ini berakhir; Button percaya bahawa kekurangan pengalamannya semakin menunjukkan kerana beliau berjuang untuk membantu pasukannya menyediakan kereta yang kompetitif. Tahap kejayaannya yang rendah, dan digabungkan dengan gaya hidup yang mewah menyebabkan beberapa individu menggelarnya sebagai seorang "playboy".

### Renault (2002)
Pada tahun , Benetton telah dinamakan semula sebagai Renault F1, dan Jarno Trulli menyertai pasukan sebagai rakan sepasukan Button. Pada musim sejuk, Button menghabiskan banyak masa bekerja dengan pasukan kejuruteraan dan merasakan bahawa terdapat persefahaman yang lebih baik di antara mereka, dan Button menyifatkan dirinya sebagai "amat yakin" untuk musim ini. Button memulakan musim dengan baik, dan pada perlumbaan perlumbaan kedua musim ini di Malaysia, beliau hampir mendapat podium pertama dalam kerjayanya sebelum mengalami masalah ampaian pada saat-saat akhir, dan akhirnya jatuh ke tempat keempat. Prestasi Button bertambah baik dari musim sebelumnya, dan walaupun sering memulakan perlumbaan di belakang Trulli, Button menunjukkan kebolehannya untuk menamatkan perlumbaan di hadapan rakan sepasukannya yang lebih berpengalaman itu. Walaupun Button beraksi dengan baik dan meluahkan keinginannya untuk kekal bersama Renault, ia telah diumumkan di Grand Prix Perancis bahawa Button akan memberi laluan pada tahun 2003 kepada pemandu ujian, Fernando Alonso. Briatore menghadapi kritikan kerana membuat keputusan ini, tetapi menyatakan yang "masa akan memberitahu jika saya silap". Briatore juga menuduh Button kerana menjadi "si playboy pemalas". Pada bulan Julai, Button menandatangani kontrak dua tahun dengan pilihan dua tahun untuk British American Racing, dan bekerjasama dengan juara dunia musim , Jacques Villeneuve. Satu lagi faktor penting yang menyebabkan Button membuat keputusan ini ialah beliau berpeluang untuk bekerja dengan David Richards, iaitu ketua pasukan BAR. Beliau menamatkan musim di tempat ketujuh dengan 14 mata, satu tempat dan 5 mata di hadapan Trulli.

### BAR (2003–2005)
#### 2003
Button menghadapi kebencian daripada rakan sepasukan barunya, Villeneuve, yang mencadangkan yang Button telah diupah kerana rupa paras dan bukan kemampuannya, dan membandingkan Button dengan "ahli kumpulan boy band". Button membalas dengan menafikan yang beliau tidak mempunyai apa-apa untuk dibuktikan kepada Villeneuve; "Saya bukan di sini untuk dihormati oleh Jacques', saya di sini untuk menang dan menggerakkan pasukan ke hadapan". Hubungan mereka tidak bertambah baik selepas Grand Prix pembuka tirai di Australia. Villeneuve sepatutnya memasuki pit, tetapi tetap berada di litar untuk membuat satu lagi pusingan tambahan dan memasuki pit apabila Button dipanggil masuk, dan ini menyebabkan Button terpaksa menunggu di lorong pit manakala kereta Villeneuve diservis. Villeneuve menyalahkan "masalah radio", tetapi kedua-dua Button dan ketua pasukan, David Richards, tidak percaya akan kata-kata Villeneuve. Prestasi Button pada enam perlumbaan pertama amat memberangsangkan, dan mendapat lapan mata (sistem mata pada tahun tersebut diubah, dan lapan pemandu teratas akan mendapat mata), termasuk mendapat tempat keempat di Grand Prix Austria, manakala Villeneuve hanya mendapat tiga mata. Button terbabas pada sesi latihan bebas pada hari Sabtu di Monaco, dan tidak sedarkan diri selepas kejadian tesebut. Beliau ditahan di hospital semalaman. Walaupun selepas kemalangan tersebut, Button masih mahu berlumba, tetapi telah ditarik balik oleh pasukannya atas nasihat perubatan. Beliau juga terlepas ujian satu hari di Monza, tetapi diumumkan bahawa Button cukup sihat untuk berlumba di Montreal. Beliau terus mengatasi rakan sepasukannya (walaupun Villeneuve bersara banyak kali disebabkan oleh masalah mekanikal), dan ini membantu Button untuk membina semula reputasinya yang goyah sebelum ini. Sebelum perlumbaan penutup tirai di Jepun, Villeneuve kehilangan kerusi perlumbaannya di BAR, dan kini Button bekerjasama dengan Takuma Sato. Button mendapat tempat keempat pada perlumbaan ini, dan menduduki tempat kesembilan dalam Kejuaraan Pemandu dengan 17 mata.

#### 2004
Musim  adalah musim pertama di mana Button adalah pemandu yang lebih berpengalaman dalam pasukannya. Beliau bercita-cita tinggi untuk musim ini, dan berkata: "Tahun ini saya boleh menjadi pemandu baris hadapan. Kami mahu bersaing bersama pasukan teratas. Saya mahu mendapat mata secara konsisten dalam menamatkan perlumbaan di atas podium." Beliau mendapat podium pertamanya pada perlumbaan kedua musim ini dengan mendapat tempat ketiga di Grand Prix Malaysia, dan berkata, "Tidak ada perkataan untuk menggambarkan perasaan podium pertama anda". Dua minggu kemudian di Bahrain, Button sekali lagi mendapat tempat ketiga. Pada perlumbaan seterusnya di Imola, beliau mendapat petak pertamanya yang sulung, dan menamatkan perlumbaan di tempat kedua, di belakang Michael Schumacher. Keputusan Button pada musim ini adalah amat menarik. Beliau mendapat 10 podium dalam 18 perlumbaan, dan gagal untuk mendapat mata dalam tiga perlumbaan sahaja. Button mendapat tempat ketiga dalam Kejuaraan Pemandu, di belakang kedua-dua pemandu Ferrari yang benar-benar berkuasa, dan membantu BAR untuk mendapat tempat kedua dalam Kejuaraan Pengeluar.

Pada bulan Ogos, Button terlibat dalam pertikaian kontrak. Pada 5 Ogos, Button memilih untuk meninggalkan BAR dan menandatangani kontrak dua tahun untuk kembali ke Williams. Ini amat menghairankan, kerana setakat ini musim Button amat baik, manakala pasukan Williams terpaksa bergelut. BAR, bagaimanapun menegas bahawa mereka mempunyai hak untuk melaksanakan pilihan mereka untuk mengekalkan Button. Pengurusan Button berhujah dengan mengatakan pilihan BAR itu tidak sah kerana ia mengandungi klausa yang membenarkan Button untuk meninggalkan pasukan jika BAR berisiko kehilangan enjin Honda mereka. Mereka merasakan bahawa kontrak yang baru ditandatangani pada musim panas untuk Honda untuk membekalkan enjin untuk BAR belum dimuktamadkan, dan dengan itu Button bebas untuk menyertai pasukan lain. Pertikaian itu pergi ke Lembaga Pengiktirafan Kontrak Formula Satu, yang memihak kepada BAR pada 20 Oktober, dan memaksa Button untuk kekal bersama BAR. Dua lelaki yang berada di tengah-tengah pertikaian itu kemudiannya dipecat daripada jawatan mereka: ketua pasukan, David Richards, telah digantikan oleh Nick Fry selepas Honda membeli 45 peratus daripada perniagaan BAR; dan Button dipisahkan daripada pengurusnya, John Byfield, dan berkata beliau telah diberikan nasihat yang buruk.

#### 2005
Walaupun dengan perbalahan tersebut, Button menegaskan yang beliau mempunyai sokongan penuh pasukan itu, dan yakin untuk musim 2005. Beliau gagal untuk mencapai keputusan yang baik pada permulaan musim ini. Prestasi pasukan BAR agak teruk di Australia; dan pada perlumbaan berikutnya di Malaysia, kedua-dua kereta bersara selepas mengalami masalah enjin selepas hanya tiga pusingan. Dua minggu kemudian di Grand Prix Bahrain, Button berjuang sehingga ke tempat keempat selepas memulakan perlumbaan di tempat kesebelas, sebelum masalah klac memaksanya untuk bersara. Permulaan musim ini yang teruk hanya menjadi lebih buruk di Grand Prix San Marino. Button mendapat tempat ketiga, tetapi selepas pemantauan yang dijalankan selepas perlumbaan, keretanya didapati mempunyai tangki minyak kedua yang disimpan di dalam tangki utama, dan selepas kedua-dua tangki minyak tersebut dikosongkan, berat keretanya berada di bawah berat yang ditetapkan oleh FIA. Walaupun steward perlumbaan tidak mengambil sebarang tindakan, FIA menfailkan rayuan terhadap keputusan itu dan kes tersebut telah diperiksa oleh Mahkamah Rayuan Antarabangsa FIA. Ia tidak dapat dibuktikan bahawa BAR sengaja menipu; walau bagaimanapun, BAR melanggar peraturan sukan dan mata kejuaraan kedua-dua pemandu telah dilucutkan dari perlumbaan San Marino dan dilarang untuk berlumba dalam dua perlumbaan yang akan datang.

Di Grand Prix Eropah, BAR masih bergelut dan Button mendapat kesepuluh. Beliau mengejutkan semua orang dengan mendapat petak pertama di Montreal, tetapi terbabas pada pusingan ke-47 ketika berada di tempat ketiga. Di Grand Prix Amerika Syarikat, kesemua pasukan yang menggunakan tayar Michelin, termasuk BAR, terpaksa menarik diri daripada perlumbaan. Ini bermakna Button dan Sato masih belum mendapat mata selepas sembilan perlumbaan. Walau bagaimanapun, keadaan berubah bagi Button, selepas beliau mendapat mata dalam kesemua perlumbaan seterusnya dalam kalendar musim ini. Beliau menamatkan dua perlumbaan di podium, dengan mendapat tempat ketiga di Jerman dan Belgium. Button menamatkan musim di tempat kesembilan dan BAR mendapat tempat keenam dalam Kejuaraan Pengeluar.
 
Untuk tahun kedua berturut-turut, Button mempunyai pertikaian kontrak yang melibatkan BAR dan Williams. Button telah menandatangani pra-kontrak untuk memandu bersama Williams pada tahun 2006, tetapi kini percaya prospeknya akan menjadi lebih baik bersama BAR, dan beliau tidak terikat dengan kontrak bersama Williams. Frank Williams menegaskan bahawa kontrak tersebut terikat dengan Button. Pasukan Frank Williams memerlukan Button untuk memenuhi beberapa kewajipan dalam kontrak bersama penaja. Selepas berbincang selama beberapa minggu, Williams bersetuju untuk melepaskan Button dalam sebuah pertukaran yang dianggarkan sebanyak £18 juta dalam pampasan. BAR membawa masuk pemandu berpengalaman, Rubens Barrichello dari Ferrari untuk menjadi rakan sepasukan Button, dengan menggantikan Takuma Sato. Pada bulan Oktober, Honda membeli baki 55 peratus syarikat BAR daripada British American Tobacco, dan BAR dinamakan semula sebagai Honda Racing F1. Button berkata pada masa itu, "Honda membeli BAR adalah berita yang hebat dan benar-benar menunjukkan komitmen mereka untuk memenangi kejuaraan dunia".

### Honda (2006–2008)
#### 2006

Pasukan Honda menunjukkan prestasi yang baik dalam ujian sebelum musim 2006, dan dibantu oleh sumber-sumber tambahan yang kini boleh didapati daripada Honda, Button amat yakin ketika berada di dalam kereta.
 
Bahagian awal musim 2006 terbukti amat sukar bagi Button. Pada perlumbaan pembuka tirai, beliau mendapat lima mata dengan mendapat tempat keempat, dan menamatkan perlumbaan di atas podium di Malaysia. Di Australia, beliau mendapat petak pertama, tetapi dipintas oleh Fernando Alonso dan Kimi Räikkönen pada selekoh pertama. Selepas tempoh kereta keselamatan, Button berada di tempat kelima sebelum enjin keretanya meledak pada selekoh terakhir pada pusingan terakhir. Beliau berhenti beberapa meter sebelum garisan penamat untuk mengelakkan dirinya dikenakan penalti enjin. Pada perlumbaan tuan rumahnya di Silverstone, beliau memulakan perlumbaan di tempat ke-19. Beliau terbabas pada pusingan kelapan disebabkan oleh kebocoran minyak enjin.

Di Grand Prix Kanada, Button memulakan perlumbaan di hadapan Barrichello, dan ia merupakan kali pertama beliau berbuat demikian sejak perlumbaan di Imola, tetapi menamatkan perlumbaan di tempat kesembilan dan gagal mengutip sebarang mata. Beliau bersara di Grand Prix Amerika Syarikat selepas terlibat dalam sebuah kemalangan yang melibatkan beberapa pemandu yang lain, dan sekali lagi di Grand Prix Perancis disebabkan oleh kegagalan enjin. Di Grand Prix Jerman, Button melayakkan diri di tempat keempat. Selepas berada di tempat ketiga untuk sementara waktu, Button akhirnya mendapat tempat keempat.

Button memenangi perlumbaan pertamanya pada tahun 2006 di Grand Prix Hungary yang penuh dengan huru-hara. Beliau memulakan perlumbaan di tempat ke-14 selepas menerima penalti sepuluh-petak kedudukan kerana menukar enjin. Perlumbaan ini telah diganggu oleh hujan lebat, dan Button memintas beberapa pemandu pada awal perlumbaan - termasuk pencabar kejuaraan, Michael Schumacher - dan berada di tempat kesepuluh sehingga pusingan keempat. Berikutan persaraan Kimi Räikkönen dan Fernando Alonso, beliau memenangi perlumbaan ini di hadapan Pedro de la Rosa dan Nick Heidfeld. Button adalah pemandu British yang pertama untuk memenangi sebuah perlumbaan sejak David Coulthard pada bulan Mac 2003, dan merupakan pemandu Inggeris yang pertama untuk memenangi sebuah perlumbaan sejak Johnny Herbert, yang memenangi Grand Prix Eropah 1999. Button adalah pemandu kedua selepas Räikkönen untuk memenangi sebuah perlumbaan walaupun menerima penalti kerana menukar enjin.
 
Button mendapat tempat keempat atau kelima pada setiap lima perlumbaan seterusnya dan menamatkan musim dengan mendapat podium pada perlumbaan penutup tirai di Brazil. Sepanjang enam perlumbaan terakhir musim ini, Button mendapat lebih banyak mata (35) daripada mana-mana pemandu yang lain.

#### 2007
Pada tahun , Button sekali lagi bersaing untuk pasukan Honda bersama Barrichello. Beliau tidak dapat mengambil bahagian dalam ujian musim sejuk kerana sebelum musim ini bermula, beliau mengalami keretakan tulang rusuk, yang berlaku dalam sebuah perlumbaan kart pada akhir tahun 2006. Bekas juara dunia British, Damon Hill, mengatakan yang beliau mempunyai keraguannya tentang harapan Button untuk menjadi pesaing kejuaraan di Honda sepanjang musim yang akan datang, dengan mengatakan, "jika dia serius... dia perlu memandu dalam sebuah kereta yang merupakan pesaing kejuaraan".

Pada perlumbaan pembuka tirai di Australia, Button hanya mendapat tempat ke-14 pada pusingan kelayakan selepas mengalami masalah dengan pengendalian kereta. Perlumbaannya diburukkan lagi selepas menerima penalti pandu-lalu pit, kerana memecut di lorong pit dan akhrinya mendapat tempat ke-15. Dua perlumbaan seterusnya di Malaysia dan Bahrain juga tidak begitu memuaskan. Button mendapat tempat ke-12 di Malaysia, di belakang Barrichello, dan gagal untuk melengkapkan pusingan pertama di Bahrain selepas berlanggar dengan pemandu Red Bull Racing, David Coulthard pada selekoh keempat. Di Grand Prix Perancis, Button mendapat tempat kelapan, dan ia merupakan mata kejuaraan yang pertama bagi Honda bagi tahun 2007. Berikutan Grand Prix British, ia telah diumumkan bahawa Button akan kekal dengan Honda pada tahun .

#### 2008

Button kekal bersama Honda bagi tahun , dan terus bekerjasama dengan Barrichello. Honda RA108 terbukti tidak kompetitif, dan Button hanya mendapat mata di Grand Prix Sepanyol dengan mendapat tempat keenam, dan gagal menamatkan perlumbaan di hadapan penyokong tuan rumah di Silverstone, di mana Barrichello mendapat tempat ketiga. Pada 5 Disember 2008, Honda mengumumkan bahawa mereka telah menarik diri dari Formula Satu akibat krisis ekonomi global, dan meninggalkan Button tanpa pasukan untuk berlumba pada tahun , dan bergantung kepada pasukan untuk mencari pembeli

### Brawn GP (2009)
Pada 5 Mac 2009, ia telah diumumkan bahawa bekas pasukan Honda akan berlumba pada tahun 2009 sebagai Brawn GP, selepas dibeli oleh Ross Brawn, iaitu ketua pasukan sebelumnya, Honda Racing. Button dan Rubens Barrichello telah disahkan sebagai pemandu pasukan itu untuk tahun 2009, dengan 50% gaji Button dilaporkan telah dipotong sebagai sebahagian daripada perjanjian itu.
 
Pada separuh musim pertama tahun ini, pasukan Brawn mendapat manfaat daripada reka bentuk peresap yang berkontroversi, yang memberikan kelebihan kepada Brawn GP, berbanding dengan pasukan yang tidak menggunakan reka bentuk tersebut. Dengan ini, Button memenangi enam daripada tujuh perlumbaan pertama pada musim ini.

Button mendapat petak pertama di Australia, dan ia merupakan petak pertama Brawn GP yang sulung, dengan Barrichello berada di belakangnya di tempat kedua. Button kemudiannya memenangi perlumbaan tersebut, dan pasukan mendapat keputusan 1-2 pada penampilan sulung mereka. Satu minggu kemudian, Button mengulangi pencapaian ini, dengan mendapat petak pertama dan memenangi Grand Prix Malaysia. Perlumbaan tersebut dipendekkan kerana diganggu oleh hujan lebat, dan hanya separuh mata diberikan kepada Button dan pelumba yang mendapat mata pada perlumbaan ini. Di Grand Prix China, Button mendapat tempat ketiga, di belakang pemandu Red Bull, Sebastian Vettel dan Mark Webber, tetapi memenangi perlumbaan seterusnya di Bahrain, walaupun memulakan perlumbaan di tempat keempat.

Perlumbaan kelima pada musim ini diadakan di Circuit de Catalunya di Barcelona. Selepas Formula Satu kembali ke Eropah, kebanyakan pasukan mengemaskini kereta mereka, termasuk pengubahsuaian pada kereta Button, iaitu Brawn *BGP 001*, yang masih belum diubah sejak musim bermula. Button mendapat petak pertama, dan ia merupakan petak pertamanya yang ketiga pada musim ini. Pada mulanya, kedua-dua Button dan Barrichello merancang untuk melakukan tiga perhentian pit semasa perlumbaan; walau bagaimanapun, selepas Button dipintas oleh Barrichello pada selekoh pertama, Button telah beralih kepada strategi dua perhentian, dan akhirnya Button memenangi perlumbaan ini. Barrichello yang tidak begitu gembira, merasakan yang dirinya telah dijadikan sebagai korban oleh pasukan untuk membantu Button, dan berkata: "Jika saya dapat tahu yang pasukan memihak kepada Jenson, saya akan bersara esok".

Di Grand Prix Monaco, Button mendapat petak pertamanya yang keempat pada musim ini, dan berkata, "Ia adalah pusingan terbaik saya pada hujung minggu ini dan pasti ia adalah salah satu pusingan yang terbaik yang pernah saya lakukan." Button kemudiannya memenangi perlumbaan ini, dan ia merupakan kemenangan ketiganya berturut-turut. Di Turki, Button mendapat tempat kedua pada pusingan kelayakan, di belakang Vettel tetapi kesilapan pada pusingan pertama dari pemandu Jerman tersebut membenarkan Button untuk mendahului perlumbaan dan akhirnya memenangi perlumbaan keempatnya berturut-turut. Ini bermakna Button telah memenangi enam daripada tujuh perlumbaan pertama pada musim pada ini. Pencapaian ini hanya pernah dilakukan oleh Alberto Ascari, Juan Manuel Fangio, Jim Clark dan Michael Schumacher, dan mereka akhirnya memenangi kejuaraan dunia.
 
Penguasaan Button pada musim ini berakhir di Grand Prix British. Selepas perlumbaan ini, beliau gagal untuk memenangi sebarang perlumbaan. Button mendapat tempat keenam di Silverstone, diikuti oleh tempat kelima di Jerman, selepas kereta Red Bull menguasai kedua-dua perlumbaan. Brawn GP berharap yang mereka akan mendapat keputusan yang kukuh di Grand Prix Hungary, kerana kereta mereka telah dikemaskini dan biasanya beraksi dengan baik dalam keadaan yang panas. Bagaimanapun, Button bergelut dengan suhu tayar dan mendapat tempat ketujuh, sekaligus mendapat keputusan terburuknya pada musim ini. Semasa berlumba, beliau bertanya kepada pasukannya di radio, "Bagaimana kereta ini boleh menjadi begitu teruk pada masa ini?".

Nasib malangnya berterusan di Valencia, di mana beliau memulakan perlumbaan di belakang rakan sepasukannya, dan hanya dapat menamatkan perlumbaan di tempat ketujuh. Barrichello memenangi perlumbaan ini, dan merapatkan jurang dengan Button dalam kejuaraan. Martin Brundle merasakan yang Button bergelut dengan tekanan dengan mendahului kejuaraan dunia. Pada perlumbaan berikutnya di Spa-Francorchamps, Button terpaksa bersara selepas berlanggar dengan Romain Grosjean pada pusingan pertama. Ini bermakna Button hanya mendapat 11 mata dalam lima perlumbaan, dan ini menyebabkan Barrichello, Vettel dan Webber merapatkan kedudukan mereka dalam kejuaraan kepada Button.
 
Nasib Button berubah di Monza, di mana beliau mendapat tempat keenam pada pusingan kelayakan, sebelum menamatkan perlumbaan di tempat kedua, di belakang rakan sepasukannya. Pada perlumbaan berikutnya di Singapura, Button mendapat tempat ke-12 pada pusingan kelayakan, namun menamatkan perlumbaan di tempat kelima, manakala Barrichello mendapat tempat keenam. Seminggu kemudian di Grand Prix Jepun, kereta Brawn GP bergelut lagi, selepas Barrichello dan Button menamatkan perlumbaan di tempat ketujuh dan kelapan masing-masing.
 
Di Grand Prix Brazil, Button hanya mendapat tempat ke-14 pada sesi kelayakan selepas memilih tayar cuaca hujan yang salah. Button bernasib baik, selepas Vettel mendapat tempat ke-16 pada sesi tersebut, tetapi rakan sepasukan dan saingan terdekat, Barrichello, mendapat petak pertama. Dalam perlumbaan tersebut, Button dibantu oleh insiden yang berlaku pada pusingan pertama, dan berada di tempat ketujuh pada pusingan ketujuh. Beliau kemudiannya berada di tempat kedua, tetapi akhirnya mendapat tempat kelima, dan mendapat mata yang cukup untuk memenangi kejuaraan tahun  dengan baki satu perlumbaan. Pada perlumbaan penutup tirai di Abu Dhabi, Button memulakan perlumbaan di belakang Barrichello sekali lagi, tetapi mampu untuk mendapat podium selepas mendapat tempat ketiga.

### McLaren (2010-kini)
#### 2010

Berikutan pembelian Brawn oleh Mercedes, Button mengumumkan pada 18 November 2009 bahawa beliau akan meninggalkan pasukan itu untuk menyertai McLaren untuk musim . Beliau menandatangani kontrak tiga tahun, dan dilaporkan menerima £6 juta bagi setiap musim. Beliau memandu bersama bekas juara dunia, Lewis Hamilton. Button berkata beliau menyertai McLaren kerana mahukan motivasi dan cabaran bersaing dengan pemandu seperti Hamilton. Beberapa orang, termasuk bekas pemandu Formula Satu seperti John Watson, Jackie Stewart dan Eddie Irvine, percaya langkah tersebut adalah satu kesilapan, dan Button akan begelut untuk bersaing dengan Hamilton di McLaren.

Selepas mendapat tempat ketujuh pada pusingan pembuka tirai di Bahrain, Button memenangi perlumbaan kedua musim ini di Australia, selepas memulakan perlumbaan di tempat keempat. Kemenangan tersebut menjadikan Button sebagai pemandu ketiga belas dalam sejarah Formula Satu untuk memenangi sebuah Grand Prix untuk sekurang-kurangnya tiga pengeluar yang berbeza. Selepas mendapat tempat kelapan di Malaysia, Button kemudiannya memenangi perlumbaan keduanya pada musim ini di China. Selepas perlumbaan ini, beliau mendahului Kejuaraan Pemandu dan McLaren mendahului Kejuaraan Pengeluar.

Di Sepanyol, beliau dipintas oleh Michael Schumacher dan menamatkan perlumbaan di tempat kelima, sebelum bersara di Monaco pada pusingan ketiga. Dengan ini, Button tidak lagi mendahului kejuaraan pemandu, dan jatuh ke tangga keempat, di belakang kedua-dua pemandu Red Bull dan Alonso. Button kemudiannya mendapat tempat kedua di Turki, selepas kedua-dua pemandu Red Bull, Mark Webber dan Sebastian Vettel, yang mendahului perlumbaan, berlanggar dengan satu sama lain. Rakan sepasukan Button, Hamilton, kemudiannya mendahului dan memenangi perlumbaan tersebut. Keputusan tempat kedua ini menaikkan Button ke tangga kedua dalam kejuaraan, hanya di belakang Webber. Di Kanada, beliau sekali lagi mendapat tempat kedua, dan mengekalkan kedudukannya dalam kejuaraan, dan berada 3 mata di belakang rakan sepasukan, Hamilton. Di Grand Prix Eropah di Valencia, Button mendapat tempat kedua dan kekal berada di tangga kedua dalam kejuaraan. Button gagal untuk mendapat podium di Grand Prix British selepas mendapat tempat keempat.

Selepas mendapat mata dalam tiga perlumbaan seterusnya, beliau bersara di Grand Prix Belgium selepas radiator kereta Button mengalami kebocoran selepas dilanggar oleh Vettel. Selepas mendapat tempat kedua di Monza, dan mendapat tempat keempat di Singapura dan Jepun. Pada hujung minggu di Grand Prix Brazil, Button dan rombongannya diancam oleh beberapa lelaki bersenjata dalam perjalanan pulang dari pusingan kelayakan di Interlagos, walau bagaimanapun tiada siapa yang cedera semasa kejadian itu berlaku. Button secara matematik tidak berpeluang untuk mempertahankan kejuaraan dunianya selepas mendapat tempat kelima pada perlumbaan ini. Pada perlumbaan penutup tirai di Abu Dhabi, Button mendapat tempat keempat pada pusingan kelayakan. Beliau memintas Alonso pada permulaan, dan berada di tempat ketiga. Selepas Hamilton dan Vettel memasuki pit, Button mendahului perlumbaan. Selepas melakukan 39 pusingan dengan menggunakan tayar pilihan, Button memasuki pit dan akhirnya menamatkan perlumbaan di tempat ketiga, di mana dia beliau menamatkan musim di tangga kelima dalam kejuaraan pemandu.

#### 2011
Tahun  bermula dengan perlahan untuk Button dan McLaren, dengan Vettel mendominasi beberapa perlumbaan pertama pada musim ini. Button mendapat tempat kedua di Malaysia, dan ketiga di Sepanyol dan Monaco. Dua minggu kemudian di Kanada, Button memintas Vettel pada pusingan terakhir selepas Vettel melakukan kesilapan ketika berada di bawah tekanan.

Button bersara buat kali pertamanya pada musim ini di Grand Prix British, disebabkan oleh kesilapan pada perhentian pit terakhirnya. Di Grand Prix Jerman, beliau bersara untuk kali kedua berturut-turut sejak tahun 2008, selepas mengalami masalah hidraulik. Button menang pada perlumbaan ke-200nya dalam Formula Satu di Grand Prix Hungary, di mana beliau telah memenangi Grand Prix sulungnya pada tahun 2006. Beliau mendapat tempat ketiga di Belgium, setelah memulakan perlumbaan di tempat ke-13 apabila terdapat salah faham antara Button dengan pasukannya pada pusingan kelayakan. Walau bagaimanapun, Button beraksi dengan cemerlang dan memintas Alonso untuk tempat ketiga dengan baki dua pusingan. Beliau mendapat tempat kedua di Monza. Di Singapura, Button mengejar Vettel, yang mendahului perlumbaan dengan baki beberapa pusingan, namun gagal memintas Vettel dan Button terpaksa mendapat tempat kedua. Selepas perlumbaan di Singapura, beliau berada di tangga kedua ke dalam Kejuaraan Pemandu, dan beliau menjadi satu-satunya pemandu yang boleh menghalang Vettel daripada memenangi gelaran keduanya berturut-turut.

Sebelum Grand Prix Jepun, Button menandatangani lanjutan kontrak berbilang tahun bersama McLaren. Dengan perjanjian baru ini, Button akan mendapat £85 juta. Beliau memenangi perlumbaan ini di hadapan Alonso dan Vettel, yang menjadi juara buat kali kedua. Di Grand Prix India, ketua pasukan McLaren, Martin Whitmarsh menyatakan bahawa tempoh kontrak baru Button adalah tiga tahun. Button mendapat tempat keempat pada pusingan kelayakan, dan akhirnya mendapat tempat kedua, di belakang Vettel, yang memenangi perlumbaan tanpa menerima sebarang tekanan. Di Abu Dhabi, Button mendapat tempat ketiga, selepas memulakan perlumbaan di tempat yang sama, manakala rakan sepasukan, Hamilton, memenangi perlumbaan ini. Button mengalami masalah KERS yang berulang pada perlumbaan ini, tetapi masih dapat mengekalkan kadar perlumbaan yang baik. Pada perlumbaan penutup tirai musim ini di Grand Prix Brazil, Button memulakan perlumbaan di hadapan Hamilton, di tempat ketiga, dan menamatkan perlumbaan di tempat yang sama, di belakang kedua-dua pemandu Red Bull dan memintas Alonso pada pusingan ke-62. Hasilnya, Button mendapat tempat kedua dalam kejuaraan dan berada di belakang Vettel sebanyak 122 mata. Pada tahun 2011, Button memenangi tiga perlumbaan Grand Prix, menetapkan tiga pusingan terpantas dan manamatkan perlumbaan di podium sebanyak dua belas kali.

#### 2012

Button kekal bersama McLaren untuk musim 2012, dan sekali lagi menjadi rakan sepasukan Hamilton. Button melayakkan diri di tempat kedua, di belakang Hamilton, sebelum memenangi perlumbaan pembuka tirai musim ini di Australia. Button sekali lagi melayakkan diri tempat kedua, di belakang Hamilton pada perlumbaan berikutnya di Malaysia, namun menamatkan perlumbaan di tempat ke-14 selepas berlanggar dengan pemandu HRT, Narain Karthikeyan dan kekurangan cengkaman pada kereta Button. Button kemudiannya mendapat tempat kedua di China dua minggu kemudian.

Di Bahrain, Button mendapat tempat keempat pada pusingan kelayakan, di belakang rakan sepasukan, Lewis Hamilton, yang mendapat tempat kedua. Pada perlumbaan ini, Button kecewa dengan tahap cengkaman yang ada pada keretanya dan akhirnya bersara pada pusingan ke-55 disebabkan oleh kegagalan ekzos. Di Sepanyol, Button mendapat tempat kesebelas pada pusingan kelayakan, dan ini merupakan kali pertama beliau gagal untuk memasuki pusingan kelayakan bahagian ketiga pada musim ini. Selepas gagal untuk menamatkan perlumbaan di tempat ketujuh dan keatas bagi empat perlumbaan seterusnya, Button menduduki tempat ketiga di Jerman, walaupun bagaimanapun beliau dinaikkan ke tempat kedua selepas Sebastian Vettel diberikan penalti selepas perlumbaan tersebut. Beliau kemudiannya mendapat petak pertamanya yang pertama dalam tempoh lebih tiga tahun di Belgium. Button memenangi perlumbaan ini dan menjadi pemandu pertama pada musim ini untuk mendahului kesemua pusingan dalam sebuah Grand Prix. Button melayakkan diri di tempat kedua, di belakang rakan sepasukannya di Grand Prix Itali, dan kekal di tempat kedua sehingga beliau terpaksa bersara selepas mengalami masalah tekanan bahan api.

Di Grand Prix Singapura, Button melayakkan diri di tempat keempat dan menamatkan perlumbaan di tempat kedua selepas Vettel memenangi perlumbaan ini apabila kereta Hamilton mengalami kegagalan kotak gear. Button melayakkan diri di tempat ketiga di Jepun di belakang kedua-dua pemandu Red Bull, tetapi dikenakan penalti lima-petak kedudukan kerana menukar kotak gear, oleh itu Button jatuh ke tempat kelapan. Beliau akhirnya mendapat tempat keempat selepas Felipe Massa memintas Button ketika beliau berada di pit, dan beliau juga gagal untuk memintas Kamui Kobayashi sebelum akhir perlumbaan. Button memulakan perlumbaan di tempat kesebelas di Grand Prix Korea, tetapi terpaksa bersara daripada perlumbaan selepas dilanggar oleh Kobayashi. Di Grand Prix India, Button menduduki tempat kelima di belakang rakan sepasukan, Hamilton. Beliau memulakan perlumbaan di tempat keenam di Grand Prix Abu Dhabi, dan mendapat tempat keempat selepas dipintas oleh Sebastian Vettel pada saat-saat akhir. Beliau memenangi perlumbaan ketiganya pada musim ini pada perlumbaan penutup tirai di Brazil. Ia merupakan kemenangan yang ke-15 dalam kerjayanya, dan akhirnya Button menamatkan musim di tempat kelima dalam kejuaraan, hanya beberapa mata di belakang rakan sepasukannya.

#### 2013
Pada bulan Mac 2013, Button mengumumkan bahawa beliau akan kekal bersama McLaren sehingga beliau bersara. Di , Button melayakkan diri di tempat kesembilan dan menamatkan perlumbaan di tempat yang sama. Di Malaysia, Button memulakan perlumbaan di tempat ketujuh, namun bersara sebelum perlumbaan tersebut berakhir.

## Kehidupan peribadi
Seperti kebanyakan pemandu Formula Satu, Button juga menetap di Monaco, bagaimanapun tinggal di Guernsey selama 18 bulan sebelum kembali ke Monaco pada 2012. Beliau juga mempunyai rumah di UK dan Bahrain. Button mempunyai beberapa koleksi kereta, termasuk Nissan GT-R, VW Campervan 1956, Honda S600 dan Mercedes C63 AMG, termasuk beberapa kereta Ferrari (termasuk sebuah kereta Enzo) dan kereta kejuaraannya, Brawn BGP 001. Beliau akan melelong kereta Ferrari Enzo kepunyaannya di sebuah lelongan. Sebelum ini, beliau dimiliki sebuah Honda NSX Type R yang berwarna biru, dan sebuah Bugatti Veyron.
 
Beliau dahulunya bertunang dengan pelakon dan penyanyi, Louise Griffiths, sebelum memutuskan hubungan lima tahun mereka pada bulan Mei 2005. Button kini berpancaran dengan model berketurunan Argentina-Jepun, Jessica Michibata, sejak tahun 2009. Button juga merupakan duta jenama untuk Head & Shoulders, dan telah muncul dalam kempen pengiklanan bagi syarikat itu.
 
Button juga melibatkan diri dalam badan amal melalui Amanah Jenson Button. Ditubuhkan pada bulan Mac 2010, amanah tersebut memberikan sumbangan kepada beberapa badan kebajikan. Setiap tahun, badan amal tersebut akan memilih dan menamakan penerima yang menerima bantuan.
 
Pada 5 September 2011, Button membuka sebuah restoran di Beulah Street di Harrogate yang dipanggil Victus, tetapi ia ditutup selepas beroperasi kurang daripada setahun.

## Rekod perlumbaan
### Ringkasan kerjaya

 Musim sedang dijalankan.

### Keputusan lengkap Formula Satu
(kunci)
**Tebal** - Petak pertama *Condong* - P.Terpantas

 Separuh mata diberikan kerana kurang daripada 75% jarak perlumbaan dilengkapkan.
 Tidak menamatkan perlumbaan, namun diklasifikasikan kerana melengkapkan lebih daripada 90% jarak perlumbaan.

 Musim sedang dijalankan.

## Rujukan

## Pautan luar

* Laman sesawang rasmi
* 
* 
* Profil dan statisik Jenson Button
* Statistik kerjaya Jenson Button
* F1Fanatic – Who's Who: Jenson Button